 የወር የመብራት ሂሳብ - 284 ቢሊዮን ዶላር 
ነዋሪነቷ በአሜሪካ ፔንሲልቫኒያ ግዛት የሆነው ሜሪ ሆሮማንስኪ በከፍተኛ ድንጋጤ ክው አለች። ያየቺውን ነገር ለማመን ቸግሯት በድንጋጤ ተንቀጠቀጠች፡፡ በህልሟ ይሁን በእውኗ እርግጠኛ መሆን አልቻለችም ነበር፡፡ ህልም እንዲሆን እየተመኘች፣ አስደንጋጩን ሰነድ በድጋሚ አየቺው - 284 ቢሊዮን ዶላር! እንደተመኘቺው ህልም አልሆነም፡፡ የግዛቲቷ የኤሌክትሪክ ሃይል መስሪያ ቤት፣”ባለፈው ህዳር ወር ለተጠቀምሺው የኤሌክትሪክ ሃይል አቅርቦት፣ 284 ቢሊዮን ዶላር ክፈይኝ” የሚል ሰነድ ነው የላከላት፡፡ በፍርሃት እየተንቀጠቀጠች ወደ መስሪያ ቤቱ ደወለች፡፡“ምን ጉድ ነው የምታሰሙኝ?!...” ስትል ከዚህ የቁም ቅዠት እንዲገላግሏት ጓጉታ ጠየቀች፡፡“እጅግ ይቅርታ እንጠይቃለን!... የቁጥር ስህተት ፈጽመናል፤መክፈል የሚጠበቅብሽ 284 ዶላር ብቻ ነው!” የሚል ከጭንቀት የሚገላግል፣ የምስራች የሆነ ምላሽ ሰጧት - የመስሪያ ቤቱ ተወካይ፡፡እፎይ አለች! - ቢቢሲ ነው የዘገበው፡፡